**Bahadur Qasım oğlu Zeynalov** (1917, Qoçəhmədli, Qaryagin qəzası – 1995, Bakı) — kimyaçı, AEA-nın həqiqi üzvi, əməkdar elm xadimi.

Həyatı
------

Bahadur Zeynalov 1917-ci ildə Qaryagin qəzasının Qoçəhmədli kəndində dünyaya gəlmişdi. Orta məktəbi bitirəndən sonra 1930-cu ildə Ağdam Kənd təsərrüfatı Texnikumuna daxil olmuşdu. 1933-cü ildə texnikumu tamamlayıb MTS-də aqrotexnik vəzifəsində işə başlamışdı. 1934-cü ildə API-yə qəbul olmuşdu. 1938-ci ildə institutu tamamlayıb, EA-nın aspiranturasına girmişdi. 1939-cu ildə əskəri xidmətə çağırılmışdı. Səmərqənd şəhərindəki 1592-ci süvari alayında hərbi qulluğa başlamışdı. 1940-cı ilədək burda xidmət etmişdi. 1940-cı ildən 1941-ci ilədək Leninabad şəhərində 9-cu minamyot bölməsinin kursantı olmuşdu. 1941-ci ildən 1945-ci ilədək II Dünya Müharibəsində iştirak etmişdi. Vzvod komandirindən polk komandirinə qədər şanlı savaş yolu keçmişdi. 1944-cü ildən 1946-cı ilədək Almaniyada Desau-Koxştad şəhərinin komendantı vəzifəsində qulluq etmişdi. 1946-cı ildə ordudan tərxis olunmuşdu. Elə həmin ildə də AEA-sı Kimya İnstitutunda aspiranturaya bərpa edilmişdi. 1949-cu ildə "neftin emalı əsasında alınmış məhsullarda sadə qamma-brom efirlərinin sintezi və tədqiqi" mövzusunda disertassiya müdafiə etmişdi.

Bahadur Zeynalov 1949-cu ildən 1950-ci ilədək Kimya İnstitutunda kiçik elmi işçi vəzifəsində çalışmışdı. 1950-ci ildən 1953-cü ilədək həmin institutda böyük elmi işçi vəzifəsində işləmişdi. 1953-cü ildən 1957-ci ilədək AEA-nın Kimya institutunun "Neft karbohidrogenlərinin maye fazada oksidləşməsi" laboratoriyasının müdiri vəzifəsində çalışmışdı.

Alim 1963-cü ildə elmi fəaliyyəti ilə bərabər pedaqoji fəaliyyətini də davam etdirmişdir. O, Azərbaycan Dövlət Universitetinin kimya fakultəsində, Azərbaycan Politexnik İnstitutunun texnoloji fakultəsində dərs aparmış, Azərbaycan Neft və Kimya İnstitutunda "Oksigenli üzvi birləşmələrin sintezi və alınma texnologiyası haqqında" xüsusi ixtisaslardan mühazirələr oxumuşdur.

1957-ci ildən 1958-ci ilədək AEA-nın partiya komitəsinin katibi vəzifəsində işləmişdi. 1959-cu ildən AEA-nın NKPI-nin "Plastifikatorların kimiyası və texnologiyası" laboratoriyasının müdiri vəzifəsində çalışmışdı. 1961-ci ildə kimya elmləri doktoru alimlik dərəcəsi almaq üçün "Parafin distilləsinin oksidləşməsi məhsullarının praktiki istifadəsinin yolları" mövzusunda disertassiya müdafiə etmişdi. 1963-cü ilədən 1971-ci ilədək ADU-nun və Azərbaycan Politexnik İnstitutunun müəllimi işləmişdi.

1959–1995-ci illərdə Azərbaycan SSR EA-nın Neft-Kimya Prosesləri İnstitutunun (NKPİ) "Plastifikatorların kimyası və texnolo-giyası" laboratoriyasına rəhbərlik etmiş, 1986-cı ildə NKPİ-nin "Əsas üzvi sintez" şöbəsinin müdiri təyin edilmişdi.

B. Q. Zeynalov 1961-ci ildə "Parafin distillatının oksidləşməsi və alınan məhsulların təcrübədə işlənmə yolları" adlı dissertasiyasını müdafiə etmiş və kimya elmləri doktoru alimlik dərəcəsinə layiq görülmüşdür. B. Q. Zeynalov 1962-ci ilin mart ayından professor, 1976-cı ildən Azərbaycan SSR Elmlər Akademiyasının müxbir üzvü, 1989-cu ildən isə Azərbaycan SSR Elmlər Akademiyasının akademiki olmuşdur.

* Eldar Zeynalovun atasıdır.
* Sərdar Zeynalovun atasıdır.

Elmi fəaliyyəti
---------------

B. Q. Zeynalov 1950-ci ildə neft karbohidrogenlərinin maye fazada oksidləşdirilməsinin tədqiqi sahəsində yeni elmi istiqamət üzrə işləməyə başlamışdır. Bu sahədə aparılan işlər neft karbohidrogenlərinin oksidləşdirilməsi nəzəriyyəsində müəyyən elmi əhəmiyyət kəsb etmiş, həmçinin oksidləşmə məhsullarının istifadə edilməsinə dair bir sıra praktiki sualların həllinə imkan yaratmışdır. B. Q. Zeynalovun rəhbərliyi və bilavasitə iştirakı ilə maye fazada karbohidrogenlərin oksidləşməsi sahəsində neft məhsullarının emalı elmi əsaslandırılmış, sintetik yağ-, naften-, naften-aromatik-, oksiturşuların alınması texnologiyasının xalq təsərrüfatında işlənmə prosesləri hazırlanmışdır. Bu işlər əsasında fasiləli və fasiləsiz 3 qurğu işə salınmışdır. Naften karbohidrogenlərinin oksidləşməsi nəticəsində sintetik naften turşularının (SNT) alınması prosesi ilk dəfə böyük alim Bahadur Zeynalovun rəhbərliyi ilə işlənib hazırlanmışdır.

SSRİ Neft Kimya Sənayesi Nazirliyi, Azərbaycan SSR Neft Emalı Nazirliyi və Ümumittifaq Səthi Aktiv Maddələr Layihə İnstitutu ilə birlikdə neftin orta fraksiyasından alınan naften konsentratın katalitik oksidləşməsi nəticəsində ildə 25000 ton SNT-nin alınması prosesinin işlənib hazırlanmasına göstəriş verilmişdir. Bundan başqa, dizel yanacaqlarının müəyyən hissəsini oksidləşdirməklə neft turşularının yeni texnologiyası üçün reqlament hazırlanmış, neft karbohidrogen-lərinin oksidləşməsindən alınan məhsulların xalq təsərrüfatının müxtəlif sahələrində tətbiq olunmasının kompleks metodları işlənmişdir. Sintetik naften turşusu və onun duzları hal-hazırda sikkativ, lak, emulqator, kanifol, oksisintez üçün katalizator-ların hazırlanmasında, korroziya inhibitorlarının alınmasında, filizlərin çıxarılmasında və s. sahələrdə tətbiq edilir.

Bundan başqa, doymamış karbohidrogenlər əsasında ilk dəfə olaraq oksosintez metodu ilə fərdi naften turşuları alınmışdır. Qazma texnikasında rezin tıxac üçün tətbiq olunan Plastiazan-1(şərti adla gedən plastifikatorlar) bir sıra nümayəndələrin alınma üsulları işlənib hazırlanmış, onlardan yeni tətbiq sahələrində istifadə olunmuşdur.

Avtomaşın hissələrinin hazırlanmasında "Plastiazan-60" tətbiq olunmuşdur. Plastiazan-1, 85/1 və 37 markalı plastifikatorlar polivinilxloridə, EPST tipli stabilizatorlar elektron sənayesində elektrik və istilik keçiricilik xassəsinə malik olan metalları əvəz edən qiymətli yapışqan, kompaund resepturasına plastifikator-stabilizator olaraq daxil edilmişdir. Müəyyən edilmişdir ki, "Plastiazanlar" öz dəyərini texnoloji sadəliyinə və effektli təsirinə görə hal-hazırda sənayedə tətbiq olunan və çox çətinliklə əldə edilən plastifikatorları əvəz edə bilər.

İlk dəfə olaraq ötürücü, cilalayacı polimer kompozisiyaların alınma prosesləri yaradılmışdır. Yapon firmasının buraxdığı "Toşibo" analoq əvəzedicisi Bakı Məişət Kondisonerləri Zavodunda (BMKZ) tətbiq edilmişdir.

B. Q. Zeynalovun böyük əhəmiyyət kəsb edən elmi fəaliyyətinin bir hissəsi də polimer modifikasiyasında plastikləşmə prosesində gedən kimyəvi reaksiyaların elmi əsaslarının yaratması olmuşdur. Onun tərəfindən yüksək keyfiyyətli plastifikatorların, plastifkator-stabilizatorların, həlledicilərin, yumşaldıcıların alınması prosesi işlənib hazırlanmışdır.

B. Q. Zeynalovun yeni tipli səthi-aktiv maddələrin istehsalında böyük elmi və texniki əhəmiyyət kəsb edən işləri vardır. Alınmış maddələr neftin istismarını yüksəltmək məqsədi ilə neft və qaz buruqlarının turşu tərkibli maddələrin əvəzedicisi kimi, sənaye tullantısı sayılan qazların uducusu, həlledicisi və s. maddələrin istehsalında istifadə olunmuş və iqtisadi gəlir milyon manat təşkil etmişdir.

Akademik B. Q. Zeynalovun keçmiş Sovet İttifaqının 30-dan artıq baş institut və müəssisələrinin alim və mütəxəsisləri, eləcə də xarici ölkələrin alimləri ilə sıx elmi və istehsalat əlaqələri olmuşdur. O, keçmiş SSRİ-nin bir sıra elmi-tədqiqat institutlarının aparıcı alimləri, o cümlədən Lenin və Dövlət mükafatları laureatı, SSRİ Elmlər Akademiyasının akademiki N. M. Emanuel ilə çox sıx elmi əlaqələri olmuşdur.

Siyasi fəaliyyəti
-----------------

Bahadur Zeynalov 1950–1952-ci illərdə Bakı Şəhəri Çaparidze rayonunun, 1953-cü ildə Voroşilov rayonunun Zəhmətkeş Deputatları Sovetinin deputatı olmuşdu. 1952–1954-cü illərdə AEA-nın partiya komitəsinin katibi, 1954–1955-ci illərdə Bakı şəhəri Voroşilov rayonu partiya komitəsinin birinci katibi, 1957–1958-ci illərdə AEA-nın partiya komitəsinin katibi vəzifələrində çalışmışdır.

Mükafatları
-----------

* 1942-ci ildə Qırmızı Ulduz,
* 1943-cü ildə II-ci dərəcəli Böyük Vətən Müharibəsi, Qırmızı Bayraq,
* 1945-ci ildə Aleksandr Nevski, 1-ci dərəcəli Böyük Vətən Müharibəsi,
* 1985-ci ildə ikinci dəfə 1-ci dərəcəli Böyük Vətən Müharibəsi ordenləri,
* 1944-cü ildə "Varşavanın azadlığı uğrunda",
* 1945-ci ildə "Berlinin alınması", "Almaniya üzərində qələbə",
* 1965-ci ildə "Almaniya üzərində qələbənin 20 illiyi",
* 1970-ci ildə "Almaniya üzərində qələbənin 25 illiyi",
* 1975-ci ildə "1941–1945-ci illərdə Böyük Vətən Müharibəsi qələbəsinin 30 illiyi",
* 1985-ci ildə "Almaniya üzərində qələbənin 40 illiyi" medalları ilə təltif edilmişdi.

Mənbə
-----

* Ənvər Çingizoğlu, Qoçəhmədli kəndi, Bakı, "Mütərcim", 2012. −244 səh.
* Гвардии майор Бахадур Гасым оглы Зейналов Arxivləşdirilib 2014-01-08 at the Wayback Machine

### İstinadlar

1. ↑  "Görkəmli kimyaçılar". 2013-07-27 tarixində orijinalından arxivləşdirilib. İstifadə tarixi: 2013-09-28.
2. ↑  "Arxivlənmiş surət". 2022-07-09 tarixində arxivləşdirilib. İstifadə tarixi: 2021-05-17.

| ⛭Bakı şəhərinin ləğv olunmuş rayonlarının rəhbərləri |
| --- |
| Caparidze rayonu | 

|  |  |
| --- | --- |
| Rayon Partiya Komitəsi birinci katibləri | 

 |
| Rayon Zəhmətkeş Deputatları Sovetiİcraiyyə Komitəsi sədrləri | 
* Məzahir Abasov (1946–1948)

 |

 |
| Duvannı rayonu | 

|  |  |
| --- | --- |
| Rayon Partiya Komitəsi birinci katibləri | 

 |

 |
| Dzerjinski rayonu | 

|  |  |
| --- | --- |
| Rayon Partiya Komitəsi birinci katibləri | 
* Stepan Yemelyanov (1938–1939)
* Cəmaləddin Rzayev (1956–1959)

 |

 |
| Ələt rayonu | 

|  |  |
| --- | --- |
| Rayon Partiya Komitəsi birinci katibləri | 

 |

 |
| Kaqanoviç rayonu | 

|  |  |
| --- | --- |
| Rayon Partiya Komitəsi birinci katibləri | 
* Ənvər Əlixanov (1948–)

 |

 |
| Korgöz rayonu | 

|  |  |
| --- | --- |
| Rayon Partiya Komitəsi birinci katibləri | 

 |

 |
| Maştağa rayonu | 

|  |  |
| --- | --- |
| Rayon Partiya Komitəsi birinci katibləri | 
* Əhməd Əhmədov (1935–1937)
* Qəhrəman Süleymanzadə (1942–1948)
* Xosrov Ağayev

 |
| Rayon Zəhmətkeş Deputatları Sovetiİcraiyyə Komitəsi sədrləri | 
* İbrahim Mehdiyev (1949–1951)

 |

 |
| Sumqayıt rayonu | 

|  |  |
| --- | --- |
| Rayon Partiya Komitəsi birinci katibləri | 
* Yəhya Məmmədov (1944–1948)

 |

 |
| Şəhər rayonu | 

|  |  |
| --- | --- |
| Rayon Partiya Komitəsi birinci katibləri | 
* Ağaverdi Rəhimov

 |
| Rayon Zəhmətkeş Deputatları Sovetiİcraiyyə Komitəsi sədrləri | 
* Məzahir Abasov

 |

 |
| Voroşilov rayonu | 

|  |  |
| --- | --- |
| Rayon Partiya Komitəsi birinci katibləri | 
* Nataliya Abramova
* Bahadur Zeynalov (1954–1955)
* Şıxəli Qurbanov (1957–)

 |

 |
| *Qeyd 1: Dzerjinski, Ələt, Kaqanoviç, Qala-Maştağa, Şəhər və Voroşilov rayonları 24 noyabr 1931-ci il tarixində təşkil olunmuşdur. 10 dekabr 1932-ci il tarixində Qala-Maştağa rayonunun adı Maştağa rayonu olaraq dəyişdirilmişdir. Caparidze rayonu 24 yanvar 1939-cu il, Korgöz rayonu 11 fevral 1940-cı il, Duvannı rayonu isə 5 aprel 1951-ci il tarixində təşkil olunmuşdur.  Qeyd 2: 11 fevral 1940-cı il tarixində Ələt rayonu, 26 aprel 1945-ci il tarixində Korgöz rayonu ləğv edilərək Mikoyan rayonuna birləşdirilmişdir. 26 sentyabr 1955-ci il tarixində Kaqanoviç rayonu ləğv edilərək Orconokidze rayonuna birləşdirilmişdir. 4 dekabr 1956-cı il tarixində Caparidze rayonu ləğv edilərək Oktyabr rayonuna, Duvannı rayonu ləğv edilərək Qaradağ rayonuna, Şəhər rayonu isə ləğv edilərək Nizami rayonuna birləşdirilmişdir. 3 dekabr 1959-cu il tarixində Dzerjinski rayonu ləğv edilərək Nərimanov rayonuna, Qala rayonu ləğv edilərək Əzizbəyov rayonuna, Voroşilov rayonu ləğv edilərək Stalin rayonuna birləşdirilmişdir.Qeyd 3: Sumqayıt təşkil edilərkən Bakı şəhərinin rayonu kimi təşkil edilmişdir. 22 noyabr 1949-cu il tarixində isə respublika tabeli şəhərə çevrilmişdir.* |